Joseph Kittinger

Joseph William Kittinger II (27 Julie 1928 – 9 Desember 2022) was 'n offisier in die Amerikaanse Lugmag waar hy diens gedoen het vanaf 1950 tot 1978. Hy het beheervlieënierstatus verwerf en daarna met die rang van kolonel afgetree. Hy het die rekord vir die hoogste vryval van 31,3 km vanaf 1960 tot 2012 gehou.

Hy het aan die Manhigh- en die Excelsior hoëhoogte- ballonvlugprojekte deelgeneem vanaf 1956 tot 1960 en is die eerste persoon wat die Aarde se kromming ten volle gesien het.

Hy was 'n vegvlieënier tydens die Viëtnamoorlog en het 'n Noord-Viëtnamese MiG-21 straalvliegtuig afgeskiet. Hy is later self afgeskiet en het gevolglik elf maande as 'n krygsgevangene in 'n Noord-Viëtnamese tronk deurgebring voordat hy in 1973 gerepatrieer is.

In 1984 word hy die eerste persoon wat 'n solovlug oor die Atlantiese Oseaan in 'n gasballon voltooi.

In 2012 het hy, as 84-jarige, deelgeneem aan die Red Bull Stratos-projek as die kapsulekommunikeerder en het Felix Baumgartner gehelp om vanaf 39 km uit die stratosfeer te vryval om sodoende Kittinger se 53 jaar oue rekord te verbeter. Baumgartner se rekord is twee jaar later deur Alan Eustace verbeter.

 Verwysings 

Kategorie:Amerikaanse vlieëniers